次韻永平令江叔文鶴山書院落成詩
作者：魏了翁
朝代：宋

paragraphs: 天運驅人人不覺，古道違時時不學。
王相隨脛回荆山，昭質依然未經琢。
因思胥靡逢殷宗，精神動悟聲氣從。
礪舟霖雨到梅糵，變化氣質天同功。
朝歌屠叟無與語，一日投綸見明主。
大車檻檻行周道，輪輻中規箱中矩。
人生天地同一原，自誠爲聖明爲賢。
地殊世遠猶合節，矧此同宇相周旋。
自從澆風散遺直，世不乏材無匠石。
未能登車習射御，人人自視郵無恤。
出門浪戰觸與蠻，半生少得須臾間。
不爲夷甫辱汝水，即似介甫逋鍾山。
古人灑掃先庭戶，豈問他人莫余顧。
只憂原頭欠渟滀，才見天根便呈露。
人言陰濁勝陽清，陽一陰二分三亭。
誰知陽德本無間，根心枝葉長相親。
君臣大分雖有止，終不能忘乃天理。
世無我知將自知，不待雷風問諸史。
投沙屈賈占所歸，九州博大歸何之。
雖云忠憤語傷激，律以洙泗猶津迷。
前村虎嘯晚風起，跕鳶酸嘶雁將子。
君恩未報臣憂深，暇把壺頭較鄉里。
江公勸我姑少安，新詩肉好如璧環。
敢輸憂誠謝慶語，仍戒牘史毋抄傳。